钦定古今图书集成/明伦汇编/官常典/第681卷 > 孙永
## 钦定古今图书集成/明伦汇编/官常典/第681卷 > 孙永

按《宋史》本传，“永字曼叔，世为赵人，徙长社。年十岁而
孤，祖给事中冲列为子。行荫将作监主簿，肄业西学。
郡试常第一，冲戒之曰：‘洛阳英隽所萃，汝年少，不宜
多上人’。自是不复试。冲卒，丧除，复列为孙，换试御，擢
进士第，调襄城尉、宜城令，至太常博士。御史中丞贾
黯荐为御史，以母老不就。韩琦读其诗叹誉之，引为”
诸王府侍读。神宗为颍王，出新录《韩非子》畀宫僚仇
定，永曰：“非险薄刻核，其书背《六经》之旨，愿毋留意。”王
曰：“广藏书之数耳，非所好也。”及为皇太子，进舍人。即
位，擢天章阁待制，安抚陕西民。景询外叛，诏捕送其
孥，勿以赦原。永言：“陛下新御极，旷泽流行，恶逆者犹
得亏除。今缘坐者弗宥，非所以示信也。”历河北、陕西
都转运使。时边用不足以解盐市马别为一司，外台
不得与。永奏曰：“盐马，国之大计，使主者专其柄，既无
以统隶，苟为非法，孰从而制之？”加龙图阁直学士、知
秦州。王韶以布衣入幕府，建《取熙河策》，永折之曰：“边
陲方安静，无故骚动，恐变生不测。”会新筑刘家堡失
利，众请戮偏裨以塞责，永曰：“居敌必争之地，军孤援
绝，《兵法》所谓不得而守者也。尤人以自免，于我安乎？”
竟用是降天章阁待制、知和州，以详定《编敕》知审官
东院。召还，神宗问：青苗、助役之法于民便否？对曰：“法
诚善，然强民出息输钱代徭，不能无重敛之患。若用
以资经费，非臣所知也。”时仓法峻密，庾吏受百钱则
黥为“卒，府史亦如之。”神宗又问：“此法既下，吏尚为奸
乎？”对曰：“强盗罪死，犯者犹众，况配颍邪？使人畏法而
不革心，虽在府史，臣亦不敢必其无犯也。”议复肉刑，
事下永，永奏曰：“刻人肌肤，深害仁政，汉文帝所不忍，
陛下忍之乎？”神宗曰：“事固未决，待卿始定耳。”不果行。
复学士，知瀛州。河决于贝、瀛、冀尤甚，民租以灾免者，
州县惧常平法，征催如故，永连章论止，神宗从之，仍
命发廪粟以振。白沟巡检赵用，以辽人渔界河，擅引
兵北渡，荡其族帐，辽持此兆衅，数暴边上。神宗遣使
问故，永请正用罪以谢，未报，辽屯兵连营亘四十里，
永好谕之曰：“彊吏冒禁，已寘之狱矣，今何为者？”敌意
解，但求醪糒犒师而旋。进枢密直学士、知开封府。吕
嘉问言，吏欲使都人列肆输钱以免直。下府询究，曹
掾以为便，永占书纸尾不暇省。既乃行市易抵当法，
贷民钱而为之期，有不能偿而死者，神宗颇知之。嘉
问妄变其名以罔听。神宗虑立法未尽，诏永及韩维
究实。永奏言：“市算下逮锥刀，为人患苦。”御史张琥劾
永弃同即异，罢为提举中太一宫。元丰中，判军器监。
有司病皮革不给，严隐匿之科，亡赖辈肆情为讦，至妇人冠饰亦不免。永请听人以所藏之善者售于官，
得货其馀。讦讼既息，国用亦济。出知太原，且行，神宗
访以时务，永言：“近者造戎器倍常，外间谓将有事于
征讨，兵非轻用之物，愿轸不戢自焚之戒。”神宗曰：“此
备豫不虞，若四方安平，岂有轻用之理？卿言是也。”忻、
代产盐，苦恶不堪食，转运使必欲理之，以盗贩阑越
之罪罪兵吏。永言：“盐，民食也，不可禁；兵，武备也，不可
阙。顾以恶盐累防兵，非计也。”诏弛其禁。入判将作，进
端明殿学士。病不能朝，神宗遣上医调视，六命近侍
问安否，至虚枢密位以待。辞去益力，提举崇福宫。逾
年，起知陈州，徙颍昌。永裕起陵，许汝当运粟数十万
斛于陵下，调民牛数万，永请而免。哲宗召拜工部尚
书。太皇太后下诏求言，永陈保马、保甲、免役三事最
敝，愿一切罢去。复修监牧、《保伍差徭之法》，太皇太后
皆纳之。元祐元年，迁吏部，又属疾，改资政殿学士兼
侍读，提举中太一宫，未拜而卒，年六十八。赠银青光
禄大夫，赙金帛二十，谥曰康简。永外和内劲，论议常
持平，不求诡异。事或悖于理，虽逼以势，亦不为屈，未
尝以矫亢形于色辞。与人交，终身无怨仇。范纯仁、苏
颂皆称之为国器。